b"\n_START_ARTICLE_\nStraton fra Lampsakos\n_START_SECTION_\nLiv\n_START_PARAGRAPH_\nStraton studerte ved Aristoteles' skole i Athen og var deretter privatl\xc3\xa6rer for den senere kong Ptolemaios II Filadelfos i Alexandria._NEWLINE_Rundt 288/287 f.Kr ble Straton den tredje skolark ved Peripatos i Athen etter Aristoteles og Theofrast.\n_START_SECTION_\nVirke\n_START_PARAGRAPH_\nFlere enn 40 av Stratons skrifter er kjent, men bare f\xc3\xa5 fragmenter og beretninger er bevart._NEWLINE_Mens kollegene konsentrerte seg om etikk, beskjeftiget Straton seg framfor alt om naturvitenskap og fysiske sp\xc3\xb8rsm\xc3\xa5l, og fikk derfor tilnavnet \xc2\xabFysikeren\xc2\xbb. Han arbeidet med \xc3\xa5 forbedre og utvide Aristoteles og Theofrasts verker p\xc3\xa5 ulike omr\xc3\xa5der og bidro til \xc3\xa5 framheve de naturalistiske elementene i Aristoteles' l\xc3\xa6re i en slik grad at han benektet behovet for \xc3\xa5 postulere en aktiv gud for \xc3\xa5 forklare skapelsen av universet._NEWLINE_De st\xc3\xb8rste bidragene gjorde Straton innen bevegelsesteori og sp\xc3\xb8rsm\xc3\xa5let om jordas grunnleggende fysiske struktur. Til forskjell fra Aristoteles forsto han at fallende objekter akselererer, og med det n\xc3\xa6rmet han seg Galileo og Newtons lov om fritt fall, men innsikten hans hadde ingen sjanse stilt overfor  Aristoteles' enorme autoritet. _NEWLINE_Straton introduserte ogs\xc3\xa5 partikkelteori i peripatetikernes naturfilosofi, sannsynligvis takket v\xc3\xa6re Epikurs innflytelse.\n_START_SECTION_\nMetodologi\n_START_PARAGRAPH_\nStraton var talsmann for en strikt empirisme, dvs. observasjon, eksperiment og en forenkling av teoribyggingen. I studiet av naturfenomener mente han at forskeren skulle innskrenke seg til \xc2\xabhvordan\xc2\xbb og ikke ta \xc2\xabhvorfor\xc2\xbb med i betraktning, dvs. ikke lete etter skjulte agendaer bak fenomenene. _NEWLINE_Siden Straton avviste guddommelige transcendente inngripener i naturen, godtok han heller ikke filosofiske f\xc3\xb8ringer p\xc3\xa5 vitenskapene eller metafysisk-teologiske forklaringer p\xc3\xa5 naturfenomener. Slik sett var Straton en tidlig talsmann for de sentrale egenskapene ved moderne vitenskapsforst\xc3\xa5else. Forskerne som p\xc3\xa5 1600- og 1700-tallet arbeidet for en naturvitenskap befridd for metafysikk ble derfor kalt \xc2\xabstratonikere\xc2\xbb._NEWLINE_Blant Stratons elever h\xc3\xb8rer blant andre Aristarkhos fra Samos."